कर’ना जिउसानि सनदेरनाय जाथाया मानसिखौ मानसिनिफ्राय गोजानाव नारथ्रोद हरदों। नुनायाव बाहागि-खुरमाफोरा गावजों-गाव थांलाय-फैलाय खालामनो हाया जादों। लोगोसे गुबुन सुबुंफोरखौबो फैजानो लुबैनायनिफ्राय जानगाराव थानांदों। देहानि जानथायनिफ्राय समाजारि जानथाय सिम थानो गोनां जादों लोगोसे गोसोयारि जानथायाबो गोजान जादों । बेनो कर’ना जिउसानिफ्राय सनदेर जानायनिफ्राय रैखा मोननायनि आसोल बाथ्रा। कभिडआ एरैबादि मोनसे गिख्रंथाव बेराम, जा बेरामाव साग्लोब जायोब्ला बिनि खाथियाव गोरलैयै थांनो हाया। खाथियाव थांब्लानो सनदेर जानायनि गिनांनाय। कभिडजों साग्लोब जानाय सुबुंनि खाथियाव दाख्थर आरो सावस्रि मावथिफोरनि अनगायै रावबो थांनो हाया। बेरामिया सोरखौबा गाव लुबैनाय सुबुंखौ खाथियाव थानो होनो हाया। बिनिखायनो दिनै हादरनाङै बे बेरामखौ लानानै गिख्रंथाव थासारियाव थानो गोनां जादों। बे गिख्रंथाव थासारिया हादराव नैथि दोहौनि सनदेरनाया नोगोर ओनसोलनिफ्राय गामि ओनसोलसिम सनदेरलांनायखौ बयबो नुनो मोनगासिनो दं। दा जोंनि हादरसानि गंफ्रोमबो जिल्लानि गोबां ओनसोलाव कर’ना जिउसाजों सनदेर जानाय खौराङा सानफ्रोमबो खौरां बिजोङाव फोसाव जागासिनो दं। खौरां मोननाय बादिब्ला माखासे जिल्लाफोराव सानफ्रोमबो गोदान-गोदान सुबुंफोरा सनदेर जानानै देहाफाहामसालियाव थाहैनो गोनां जादों। हादरसानि गंफ्रोमबो जिल्लानि गासैबो ओनसोलाव सानफ्रोमबो गोबां सुबुंफोरा कभिडजों साग्लोब जादों। बिनिनो खायसे सुबुंफोरा जिउ खोमानानै लानो गोनां जादों आरो खायसेया दाबो देहाफाहामसालियाव देहा नायजाबाय थानो गोनां जादों। आसाम हादरसायाव कर’ना जिउसाजों साग्लोब जानानै जिउ खोमानांनाय जाथायाव गासैबो सुबुंखौनो समखिखां होदों। हादरसानि थावन-सोहोरफोराव कर’ना जिउसाजों साग्लोब जानायनि सुबुं अनजिमा आरो थैनाया बाराब्लाबो थावन-सोहोरफोराव दाख्थर आरो देहाफाहामसालिफोर दं। सोरबाफोर थावन-सोहोरफोराव एसे लोमजाबानो सोरखारि एबा गावारि देहाफाहामसालिफोराव हरखाब लांनो हानायनि सुबिदा मोनो। नाथाय बबेबा गामि गोथौयाव दाख्थर आरो देहाफाहामसालिनि आंखाल दं। माबाफोर जाथाय एबा लोमजाबायोब्ला गामि ओनसोलाव मोजां देहा फाहामथाय एबा गोजौ थाखोनि देहा फाहामथाय लानो हायैयाव जायखि जाया लोमजानाय सुबुंनि थाखाय खैफोदा फैनो हागौ! कभिडनि नैथि दोहौयाव साग्लोब जायोब्ला देहाया दसे समनि उनावनो गाज्रि थासारि जानो हागौ बेखौ बयबो मिथिगौ। बिनिखायनो थैनायनि जौखोन्दोआ बांदों। दा नाथाय बेखौ नोजोर होनानै सोरखारा मिनि लकडाउन फोसावनानै बेलासे 2 रिंगानिफ्राय हाथाय-बाजार बन्द फोसावदों आरो मोनाबिलि 6 रिंगानिफ्राय कारफिउ फोसावदों। बिदि होसेयावबो जुदि कर’ना जिउसानि सनदेरनाया खमाया अब्ला थाबैनो फुल लकडाउन फोसावनो हागौ सोरखारा । बिनिखायनो जों नांगौ जायाब्ला ननिफ्राय बायजोयाव ओंखारनो नाङा । जों मानिबा थाखाय बायजोयाव ओंखारनो गोनां जाब्ला खुगायाव मास्क गाननो दाबाव आरो थुबुर जानाय सुबुंफोरनिफ्राय गोजानाव था। गिदिं बोफिननायनि उनाव आखायखौ मोजाङै साबोनजों सुनांगौ। हायोब्ला दुंब्रुद दैजों दुगैयोब्ला मोजां होननानै मिथिनाय जादों। जिखियानो जाया मानो दा जों सोरखारा फोसावनाय नेम-खान्थिफोरखौ मोजाङै फालिनानै कर’ना जिउसाजों सनदेर जानायनिफ्राय गोजानाव थानो नाजानायनि अनगायै गुबुन राहा गैया । जाय सुबुंफोरा दाबो कर’नानि भेकसिनखौ लायाखै बिसोर बादि सुबुङा खाथिनि सोरखारि देहाफाहामसालियाव भेकसिनखौ लानानै गावखौबो कर’ना जिउसाजों सनदेरनायनिफ्राय रैखा खालामनायजों लोगोसे समाजखौबो रैखा खालाम नांगौ होननानै सावस्रि बिफाना फोसावदों। कर’ना जिउसाया सुबुं माहारिखौ गावजों-गाव गोजान खालामदों।